**আমার ভালোবাসা**

আমি জন্মেছি এই বাংলায়, বেড়ে উঠেছি এই বাংলার কূলে

আমি পেয়েছি অমৃতের স্বাদ, মিঠেয়েছি তৃষ্ণা বাংলা মায়ের জলে।

আমি ভালোবেসেছি, বাংলার আলো-বাতাস-ধুলিকণার স্নেহকে

আমি ভালোবেসেছি, বাংলার সবুজ-শ্যামল-সোনালি মাঠের হাসিকে।

আমি তো ভালোবেসেছি, রক্তে কেনা লাল সবুজের একটি পতাকাকে

আমি তো ভালোবেসেছি, রক্তের বিনিময়ে পাওয়া একটি শহীদ মিনারকে।

আমি তো ভালোবেসেছি, শেখ মুজিবের অগ্নিঝরা উত্তাল মার্চের ভাষণকে

আমি তো ভালোবেসেছি, বীরের রক্তে রঞ্জিত একাত্তরের দিনগুলিকে।

আমি তো বেসেছি ভালো, রবি ঠাকুরের 'আমার সোনার বাংলা'র প্রতিটি ছত্রকে

আমি তো বেসেছি ভালো, কাজী নজরুলের অগ্নিবীণার বিদ্রোহী সুরকে।

আমি তো বেসেছি ভালো, জসীম উদ্দীনের 'নকশী কাঁথার মাঠ' এর প্রতিটি ফোঁড়কে

আমি তো বেসেছি ভালো, জীবনানন্দ দাশের 'রূপসী বাংলা'র রূপের পসরাকে।

আমি তো ভালোবেসেছি, ক্ষুদিরাম-সূর্যসেন-তীতুমীরের মতো মুক্তিকামীকে

আমি তো ভালোবেসেছি, সালাম-রফিক-বরকতের মতো আত্মদানকারীকে।

আমি তো ভালোবেসেছি, লালন-হাছন-করিমের মতো মানবতাবাদীকে

আমি তো ভালোবেসেছি, জয়নুল-কামরুল-সুলতানের তুলির আঁচড়কে।

আমি তো বেসেছি ভালো, ছায়াঘেরা শান্তির নীড় ছোট ছোট গ্রামগুলিকে

আমি তো বেসেছি ভালো, আঁকাবাঁকা মেঠো পথের ঘাসের শিশিরকনাগুলিকে।

আমি তো বেসেছি ভালো, দিগন্তজোড়া সবুজ মাঠের ফসলের হাতছানিকে

আমি তো বেসেছি ভালো, তেরো শত নদীর কূলজোড়া ঢেউয়ের উচ্ছ্বাসকে।

আমি ভালোবেসেছি ধন ধান্য পুষ্পে ভরা সব পেয়েছির দেশ

আমি ভালোবেসেছি বুকের রক্তে লেখা একটি নাম বাংলাদেশ।

**মোঃ আতাউর রহমান (উজ্জ্বল)**

**সহকারী শিক্ষক (বাংলা),**

**জারুলিয়া ইসলামিয়া দাখিল মাদরাসা,**

**চুনারুঘাট, হবিগঞ্জ।**